EL Επίσηµη Εφηµερίδα της Ευρωπαϊκής Ένωσης CE 88/642

(2004/C 88 E/0659)

ΓΡΑΠΤΗ ΕΡΩΤΗΣΗ Ρ-3331/03

υποβολή: Anne Van Lancker (PSE) προς την Επιτροπή

(5 Νοεμβρίου 2003)

Θέμα: Διακοπή χρηματοδότησης προγραμμάτων πρόληψης του AIDS για πρόσφυγες

Στις 27 Αυγούστου 2003 το Υπουργείο Εξωτερικών των ΗΠΑ ανακοίνωσε ότι διακόπτει τη χρηματοδότηση προγράμματος πρόληψης του AIDS για πρόσφυγες το οποίο εκτελείται από την κοινοπραξία RHR. (Τα μέλη της κοινοπραξίας είναι: American Refugee Committee (ARC), CARE, Columbia University Heilbrunn Center for Population and Family Health, International Rescue Committee (IRC), JSI Research and Training Institute (JSI R&T), Marie Stopes International (MSI), Women's Commission for Refugee Women and Children (WCRWC).

Κατόπιν τούτου, στις 29 Αυγούστου 2003 ο πρόεδρος Μπους εξέδωσε μνημόνιο που επεκτείνει την «πολιτική του Μέξικo Σίτυ», η οποία παλαιότερα είχε εφαρμοστεί μόνο σε προγράμματα που διαχειριζόταν η Υπηρεσία Διεθνούς Ανάπτυξης των ΗΠΑ (USAID), όλα τα εθελοντικά ταμεία δημογραφικού σχεδιασμού τα οποία διαχειρίζεται το Υπουργείο Εξωτερικών. Το Υπουργείο Εξωτερικών εξακολουθεί να εκπονεί εκτιμήσεις του ποια άλλα προγράμματα και οργανισμοί μπορεί να επηρεαστούν από αυτή την επέκταση της πολιτικής των ΗΠΑ.

Εν όψει των τελευταίων εξελίξεων, θα ήταν η Επιτροπή έτοιμη να διαθέσει κονδύλια, για να ελαχιστοποιήσει τη ζημία που υφίστανται τα προγράμματα πρόληψης του AIDS για τους πρόσφυγες;

Απάντηση του κ. Niekon εξ ονόματος της Επιτροπής

(11 Δεκεμβρίου 2003)

Η Επιτροπή ανησυχεί για τις αποφάσεις που έλαβε η αμερικανική διοίκηση να εφαρμόσει την αποκαλούμενη πολιτική του Mexico City. Η πολιτική αυτή υπονομεύει σοβαρά τις προσπάθειες που καταβάλλουν διάφορες οργανώσεις για να αντιμετωπίσουν αποτελεσματικά την απειλή που αντιπροσωπεύει ο ιός της ανθρώπινης ανοσοποιητικής ανεπάρκειας/σύνδρομο επίκτητης ανοσοποιητικής ανεπάρκειας (HIV/AIDS) για την υγεία και τη ζωή των ανθρώπων που ζουν σε αναπτυσσόμενες χώρες όσο και για την εν γένει ανάπτυξη. Η Επιτροπή είναι πολύ δραστήρια στην υποστήριξη της πρόληψης του HIV/AIDS σύμφωνα με το πλαίσιο του προγράμματος δράσης για τις μεταδοτικές ασθένειες, το οποίο έχει ως στόχο το HIV/AIDS, τη φυματίωση και τη μαλάρια, συμπεριλαμβανομένου, μεταξύ άλλων, σημαντικών δωρεών (GFATM).

Για να βοηθήσει να αντιμετωπισθεί η έλλειψη χρηματοδότησης ορισμένων βασικών οργανώσεων, λόγω των αποφάσεων που ελήφθησαν από τις Ηνωμένες Πολιτείες, η Επιτροπή αποφάσισε να υποστηρίξει το ταμείο των Ηνωμένων Εθνών για δραστηριότητες για τον πληθυσμό (UNFPA) μέσω πρόσθετης χρηματοδότησης. Δεν έχουν χορηγηθεί κονδύλια ειδικά για την αντιμετώπιση του HIV/AIDS μεταξύ των προσφύγων. Ωστόσο, στο πλαίσιο των προγραμμάτων υγείας σε καταυλισμούς προσφύγων, η Επιτροπή χρηματοδοτεί ποικίλες δραστηριότητες. Στις χρηματοδοτούμενες δραστηριότητες σε μία συγκεκριμένη χώρα λαμβάνονται υπόψη το πλαίσιο της χώρας υποδοχής, ο διάλογος με τις εθνικές αρχές και η κατάσταση των προσφύγων σε σχέση με τον τοπικό πληθυσμό, ώστε να αποφεύγονται διαφορές μεταξύ των βιοτικών συνθηκών μεταξύ των δύο ομάδων.

Η υπηρεσία ανθρωπιστικής βοήθειας (ECHO) χρηματοδότησε με αυτή την προοπτική δραστηριότητες για την ευαισθητοποίηση του κοινού όσον αφορά το HIV/AIDS, συμπεριλαμβανομένων θεατρικών παραστάσεων για θέματα σχετικά με το HIV/AIDS και τυποποιημένου υλικού κατάρτισης για την κατάρτιση του τοπικού προσωπικού σε καταυλισμούς προσφύγων, κέντρα μεταφοράς και για πρόσφυγες που επιστρέφουν στη χώρα καταγωγής τους. Επίσης, η Επιτροπή υποστήριξε μέτρα για να εξασφαλιστεί η ασφαλής μετάγγιση αίματος και για την εφαρμογή προφυλάξεων σε παγκόσμιο επίπεδο, τη διανομή προφυλακτικών και την ανίχνευση σεξουαλικά μεταδιδόμενων μολύνσεων (STI). Στους πρόσφυγες που επισκέπτονται τα κέντρα υγείας στους καταυλισμούς παρέχονται δοκιμές και συμβουλές, αλλά για ιατρική περίθαλψη και αγωγή οι πρόσφυγες αυτοί πρέπει να καταφεύγουν στα εθνικά νοσοκομεία.